## Pravilnik o iskaznici farmaceutskog inspektora

### NN 19/2005 (7.2.2005.), Pravilnik o iskaznici farmaceutskog inspektora

# MINISTARSTVO ZDRAVSTVA I SOCIJALNE SKRBI

313

Na
temelju članka 77. stavka 2. Zakona o lijekovima i medicinskim proizvodima
(»Narodne novine«, br. 121/03 i 177/04), ministar zdravstva i socijalne skrbi
donosi

## PRAVILNIK

### O ISKAZNICI FARMACEUTSKOG INSPEKTORA

Članak 1.

Ovim Pravilnikom propisuje se oblik i sadržaj obrasca
službene iskaznice te način izdavanja i vođenja upisnika o izdanim službenim
iskaznicama farmaceutskih inspektora Ministarstva zdravstva i socijalne skrbi.

Članak 2.

Službenu iskaznicu farmaceutskom inspektoru
Ministarstva zdravstva i socijalne skrbi izdaje ministar zdravstva i socijalne
skrbi.

Članak 3.

Obrazac iskaznice farmaceutskog inspektora izrađuje
se na punijem papiru tamnoplave boje, a zaštićuje omotom od prozirne mase,
dimenzija 105 x 75 mm. Iskaznica se izdaje prema obrascu koji je otiskan uz
ovaj Pravilnik i njegov je sastavni dio.

Članak 4.

Prednja strana
iskaznice iz članka 3. ovoga Pravilnika sadrži:

– na gornjoj
lijevoj strani grb Republike Hrvatske,

– desno od grba
ispisano je Republika Hrvatska, Ministarstvo zdravstva i socijalne skrbi,
iskaznica farmaceutskog inspektora, a ispod toga ime i prezime farmaceutskog
inspektora,

– desno od
teksta je prazan prostor za fotografiju, preko koje je u donjem lijevom kutu
otisnut pečat Ministarstva zdravstva i socijalne skrbi.

Članak 5.

Na stražnjoj strani iskaznice ispisana su ovlaštenja
farma­ceut­skog inspektora, datum izdavanja iskaznice, vlastoručni pot­pis
farmaceutskog inspektora, vlastoručni potpis ministra zdrav­­stva i socijalne
skrbi i pečat Ministarstva zdravstva i socijalne skrbi.

Članak 6.

O izdanim iskaznicama vodi se upisnik u Ministarstvu
zdrav­stva i socijalne skrbi.

Upisnik iz stavka 1. ovog članka sadrži ime i prezime
farmaceutskog inspektora kojem je izdana iskaznica, evidencijski broj, datum
izdavanja te odjeljak za napomene.

Članak 7.

Iskaznica se smije koristiti samo u svrhu obavljanja
inspekcijskog nadzora u okviru zakonske nadležnosti farmaceut­skog inspektora.

Iskaznicu je zabranjeno davati drugoj osobi.

Članak 8.

Farmaceutski inspektor koji izgubi iskaznicu ili na
drugi način ostane bez nje, obvezan je o tome odmah izvijestiti neposredno
nadređenog službenika. Nova iskaznica izdat će se nakon što je izgubljena ili
na drugi način nestala iskaznica oglašena nevažećom u »Narodnim novinama«.

Članak 9.

Farmaceutski inspektor kojem prestane državna služba
u Ministarstvu zdravstva i socijalne skrbi ili je premješten s radnog mjesta
farmaceutskog inspektora, obvezan je danom prestanka državne službe, odnosno
premještaja iskaznicu predati neposredno nadređenom službeniku.

Članak 10.

Stupanjem na snagu ovoga Pravilnika prestaje važiti
Pravilnik o iskaznici farmaceutskog inspektora (»Narodne novine«, br. 63/03).

Članak 11.

Ovaj Pravilnik stupa na snagu osmoga dana od dana
objave u »Narodnim novinama«.

Klasa:
011-02/04-05/3
Urbroj: 534-06-05-2
Zagreb, 1. veljače 2005.

Potpredsjednik Vlade
Ministar zdravstva i socijalne skrbi
**prof****. dr****. sc****. Andrija** **Hebrang****,** v. r.

![](dodatni/354530.gif)

Pravilnik, NN 19/2005-313